རྩིག་རྨང་འདིང་བའི་མཛད་སྒོ་མཇུག་འགྲིལ་རྗེས་ཞི་ཅིན་ཕིང་དང་པུན་དབྱང་རྣམ་གཉིས་ལྷན་དུ་སྨན་ཁང་གི་ནད་སྡོད་པུའི་ཐོག་བརྩེགས་ཁང་ཆེན་དུ་ཕེབས་ནས་ལོ་སིར་རོགས་སྐྱོར་བྱེད་མཁན་ཀྲུང་གོ་ཕྱོགས་ཀྱི་མིག་ནད་ཚན་ཁག་གི་སྨན་དོན་མི་སྣ་དང་སྤེལ་རེས་ཐུང་ངུ་གནང་བ་དང་འབྲེལ་དྲན་རྟེན་སྐུ་པར་ཡང་བསྐྱོན་པ་རེད།ཞི་ཅིན་ཕིང་གིས་འོད་སྣང་དང་མཛའ་མཐུན་གྱི་ཕོ་ཉ་ཡིན་པའི་ཆ་ནས་ཀྲུང་གོ་ཕྱོགས་ཀྱི་སྨན་དོན་མི་སྣས་ལོ་སིའི་ནད་པར་འོད་སྣང་སྦྱིན་པ་མ་ཟད།ཀྲུང་ལོ་རྒྱལ་ཁབ་གཉིས་པོའི་མཛའ་མཐུན་གྱི་དམངས་འདོད་རྨང་གཞི་བརྟན་དུ་གཏོང་རྒྱུར་ཡང་ལེགས་སྐྱེས་གལ་ཆེན་ཕུལ་ཏེ་དུས་རབས་གསར་པའི་རྒྱལ་སྤྱིའི་རིང་ལུགས་ཀྱི་སྙིང་སྟོབས་མཚོན་པ་བྱས་པར་བསྔགས་བརྗོད་ཆེན་པོ་གནང་བ་རེད།ཞི་ཅིན་ཕིང་དང་པུན་དབྱང་ལྷན་དུ་མིག་ནད་ཚན་ཁག་གི་ནད་ཁང་དུ་ཕེབས་ནས་ཀྲུང་གོ་ཕྱོགས་ཀྱི་སྨན་དོན་མི་སྣའི་ངོ་སྤྲོད་གསན་པ་རེད།སྨན་དོན་མི་སྣས་ས་གནས་ས་ཐོག་ཏུ་ཀྲུང་གོ་ཕྱོགས་ཀྱི་སྐྱ་གྲིབ་གཤགས་བཅོས་དང་ལེན་བྱས་རྗེས་དྲག་སྐྱེད་བྱུང་བའི་ལོ་སི་ཕྱོགས་ཀྱི་ནད་པ་གཉིས་ཀྱི་མིག་རས་ཕྱེ་བ་རེད།ཞི་ཅིན་ཕིང་གིས་ནད་པ་དེ་གཉིས་སྔ་ཙམ་དྲག་སྐྱེད་དང་ཁྱིམ་ཚང་བདེ་སྐྱིད་ཡོང་བའི་སྨོན་འདུན་ཞུས་པ་རེད།སླར་ཡང་འོད་སྣང་མཐོང་བའི་ལོ་སིའི་ནད་པ་གཉིས་ཀྱིས་སེམས་འགུལ་ཆེན་པོ་ཐེབས་བཞིན་ཀྲུང་གོ་སྲིད་གཞུང་གིས་སྨན་དོན་མི་སྣ་མངགས་ནས་སྨན་བཅོས་བྱས་ཏེ་ང་ཚོ་སླར་ཡང་བདེ་སྐྱིད་ལྡན་པའི་འཚོ་བ་སྐྱེལ་རྒྱུ་བྱུང་བར་ཐུགས་རྗེ་ཆེ་ཞུས་པ་རེད།